Marți seara, Filarmonica de Stat Oradea a oferit publicului zălăuan o seară magică de muzică italiană. Concertul "Innamorato di te", un eveniment plin de romantism, căldură și emoție, organizat de Consiliul Județean Sălaj și Centrul de Cultura si Arta al Judetului Salaj, a marcat, în avans, Ziua Femeii, și i-a adus pe scena Casei de Cultură a Sindicatelor din Zalău pe baritonul Florin Estefan și pe tenorul Eusebiu Huțan, alături de Giancarlo Palena, la acordeon și pianistul Ovidiu Lup, acompaniați de orchestră sub bagheta dirijorului Vladimir Lungu. "Vivo per lei", "Caruso", "Il mondo sau Volare" au fost doar câteva dintre celebrele cântece care au purtat auditoriul într-o călătorie muzicală fascinantă prin peisajul sonor al Italiei. Sala a fost plină de iubitori ai muzicii clasice, de oameni care vor și altceva în afară de muzica populară. Desigur, muzica și dansul popular reprezintă valori, trebuie promovate, îndrăgite, dar cultură înseamnă și altceva, iar astfel de evenimente muzicale de excepție cum a fost spectacolul Filarmonicii din Oradea trebuie organizate mai des în Sălaj. Felicitări organizatorilor!